ایلک آنا دیلی تدریسی
اوستاد بهزاد بهزادی
یازین ایکینجی آیینین اورتالاریندا, سحر تئزدن دنیز قیراغینا گزمهیه چیخدیم. گور لئیسان یاغیشلاریندان سونرا هاوا گونشلی گون اولاجاغی موشتولوقچولاری گورونمکده ایدی.
دان یـئریندن, دنیزین ان اوزاق آرخاسیندان ساری- قیزیلی گونشین ایشیق تئللری یوکسکلره قالخماقدا ایدی. دنیز لام و سایخاش ایدی. ایکی قو قوشو آرخایینلیقلا سو اوزهرینده اوتوروب, دالغالارلا سوزولوردولر. سحرین ائرتهسی سرین یئل, اوزلری قیدیقلاییردی. گونشین یووارلاق قیرمیزیمتیل یوموروسو, آستاجا- آستاجا, آغیریانا دنیز سویوندان باش قالدیریردی, سانکی آتدیغی زولاقلاردان یاپیشاراق اوزونو چتینلیکله گویون یوکسکلرینه اوجالدیردی.
نه گوزل گونشلی یاز گونودور!…
واختـیندا گنج معللیم مدرسهیه گیردی. بیرینجی گون ایدی کی, ایش یـئری دییشیلیب بو مدرسهیه گئدیردی.
گون اورتادان قاباق سونونجو کلاس واختینین زنگی چالیندی. گنج معللیمه دئدیلر کی, بیرینجی کلاسین معللیمی گلمهییب, سیز او کلاسا گئتمهلیسینیز…
کلاس باشلاندی. اوشاقلار یـئرلرینده توختادیلار. آنا دیلی کیتابینین بیرینجی جیلدینین سونونجو درسی کئچیریلمهلیایدی.
گنج اویرهدیجی درسین باشلیغینی گؤزدن کئچیرتدی: «عزیز آذربایجان»! هیجان بوتون وارلیغینی بورودو, تیترهتدی.
ایلک دفه اولاراق آنا دیلینده درس کئچیریردی. درسی اؤتهری اوخودو. شعرین ناغاراتی بیر داها گنج معللیمی هیجانا گتیردی:
«یاشا آنام, یاشا وطن, یاشا منیم مسکنیم»!
اوشاقلار دینج و سایـیق ایلشمیشدیلر. آنجاق گؤزلریندن قیغیلجیم یاغیردی. ایتی باخیشلاریله گنج اویرهدیجینی تانیماق ایستهییردیلر.
اویرهدیجی:- کیتابین سون صحیفهسینی آچین. من بیر یول اوخویورام, بیلمهدییینیز سوزو یا جوملهنی سوروشون!
دوغروداندا شعر آنا دیلینده ائله آخیجی, اورهیه یاتان و ساده ایدی کی, اوشاقلار سورغو وئرمهدیلر. هامی اونو دوشونموشدولر.
معللیم, اؤز- اؤزونه دوشونوردو: بیز ابتدایی کلاسدا اوخویارکن, نه چتینلیکلر چکیردیک. (آب, موش, گربه و…) یابانجی سؤزلر ایدی. اونلاری دوشونمک و اؤیرنمک چتین ایدی… اوشاقلار چوخ واخت درسلیکلرین آنلامینی آنلامادان یالنیز اونلاری ازبر ائدیردیلر.
ایندیسه آنا دیلینده درسلیگی نه گؤزل باشا دوشورلر…
گنج معللیم اوجا سس و هیجانلا شعری بیر داها دئکلهمه ائلهدی. اوشاقلارین قانی قایناماغا باشلادی. یـئرلرینده قیمیلدانیردیلار…
اویرهدیجی اوشاقلارا دئدی:
– من شعری سطیر- سطیر اوخویورام، هامی بیرلیکده اوجا سسله و منیم کیمی اونو تیکرار ائدین…
بوتون مدرسهنی اوشاقلارین شافراق و اویناق سسلری بورودو.
«سن ای منیم آنا یوردوم، عزیز آذربایجانیم
یاشا منیم یوردوم- یووام، یاشا عزیز وطنیم».
ایکی نفر اوشاقلاردان تکلیکده شعری دئکلهمه ائلهدیلر. اؤیرهدیجی سوروشدو:
– کیم شعری دؤشدن اوخویا بیلر؟
هامی ال گؤیه قالدیریلدی. بعضیلری یـئرلریندن قالخیب، سئوینجله چیغیر- باغیر سالیردیلار:
– من!… آغا من!…
درس ساعاتی باشا چاتدی، اوشاقلار چانتالارینی باغلاییب، قاپیدان چیخماغا تلهسیردیلر…
کوچهده ده اوینایا- اوینایا قاچاراق ائولرینه ساری یوگوروردولر. اویناق یـئریشلرله اویغون اوخویوردولار:
«باقرخان تک قهرمانلار، شانلی ستارخانین سنین،
یاشا منیم باغیم- باغچام، یاشا منیم گولشنیم».
گنج معللیمین اورهیی اسیردی. ایچینده گولوردو. بئله دوشونوردو کی، بو اوشاقلار ائولرینه چاتجاق چانتالارین بیر بوجاغا بوراخیب، تلهسیک مطبخه دوغرو گئدیب، قاپی آغزیندا سئوینجک، اوجا سسله شعری دؤشدن اوخوماغا باشلایاجاقلار:
«یاشا آنام، یاشا وطن، یاشا منیم مسکنیم»
آنا دیکهلهجک، اینانمازجاسینا اوغلونو سوزهرک، دوداقلاری سئوینجدن تیترهیهجک، اوغلونا ساری آددیملایاراق اللرین دؤشلویه سیلیب، اوغلانجیغـینی باغرینا باسیب اؤپهجک… آنانین هیجاندان و شنلیکدن یاشارمیش گؤزلرینی خیالن گؤرمک اولار…
٭٭٭
آنجاق بو سئوینج چوخ چکمهدی. شاهین باسقینچیلاری، جلادلاری آذربایجانی قانا بلشدیردیلر، آنا دیلینده یازیلان کیتابلاری تونقاللاردا توپلاییب یاندیردیلار. اونون آجی توستولریندن، آنالارین گؤزلری قاماشدی، قان آغلادیلار…
گونش یئنه ده پارلایاجاق. او گون گلهجک کی، آنالارین شیرین و سئومهلی لای- لایلاری درسلیکلرده سسلهنهجک اوشاقلاریمیز اورهک دولوسو سسله اوخویاجاقلار:
«یاشا، سن ای منیم آنا یوردوم، عزیز آذربایجانیم»!
اوشاقلار آنا دیلینده درس اوخویاجاق، آنالار سئوینهجکلر!
او گون گلهجک!
گلهجک!
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab